Alle veje fører til Egedal - en fotoudstilling på Egedal Rådhus - Vores Egedal
Alle veje fører til Egedal – en fotoudstilling på Egedal Rådhus
I forhallen på Egedal Rådhus vises de næste tre uger en fotoudstilling om anlæggelsen af motorvejsbyggeriet ved Tværvej og Frederikssundsmotorvejen.
Den nye motorvejsstrækning, Tværvej samt forlængelsen af Smørum Parkvej har betydet en aflastning af trafikken på Frederikssundsvejen og gjort liver lettere for mange pendlere i Egedal Kommune.
Motorvejen blev åbnet for trafikken 13. juli 2015 – fire måneder før planlagt. (I efteråret 2013 gik entreprenør på motorvejsbyggeriet E.Pihl & Søn konkurs og satte arbejdet i stå. Men Vejdirektoratet kunne ved en hurtig indgriben udvide aftalen med TBI Mobilis/Van Gelder, der i forvejen havde opgaven med at bygge Tværvej.) Byggeriet af vejene kostede 1,1 mia. kr.
Fotograf Finn Jørgensen, Egedal Arkiver og Museum har foretaget en fotoregistrering og -dokumentation af arbejdet med byggeriet af Tværvej 2012-15. Billederne giver et godt indtryk af det store arbejde motorvejsbyggeriet omfatter. Arkivet har taget billederne til brug for eftertiden, men vi synes, de var så flotte, at vi gerne ville vise dem for kommunens borgere.
Egedals lokalarkiver og museum dokumenterer løbende udviklingen i kommunen, for det, der er hverdag, bliver jo historie i morgen.
Besøg også dit lokalarkiv, og gå på opdagelse i de mange historiske og nye billeder fra dit lokalområde. Arkiverne findes i Stenløse Kulturhus, Ganløse Bibliotek, Smørum Gl. Skole og Skenkelsø Mølle Museum.